Denel-werkers in Julie wéér laat betaal | Netwerk24
Tekens van groen lote in wêreldekonomie
Deur William Horne 22 Julie 2019 14:55
Denel sal vir die tweede opeenvolgende maand nie sy werknemers se salarisse op betaaldag kan betaal nie.
In ’n brief aan werknemers wat Netwerk24 gesien het, bevestig Danie du Toit, uitvoerende hoof van die staatsbeheerde wapenvervaardiger, dat broodnodige oorbruggingsfinansiering nie betyds afgehandel kon word nie.
Betaaldag, wat op Donderdag 25 Julie val, sal die tweede moeilike maand wees, en Augustus en September gaan ook moeilik wees, bevestig Du Toit.
“Ons verwag dat die volgende drie maande vreeslik moeilik gaan wees,” sê hy.
Denel het in Junie, sonder waarskuwing, slegs 85% van salarisse betaal aan al sy werknemers.
Dit het toe vier dae geneem voordat ’n noodkrediteur geld beskikbaar gestel het om die agterstallige 15% aan werknemers oor te betaal. Werknemers is erg ontwrig deur die vertraging.
Denel is besig met ’n enorme omkeerplan en is sover die enigste staatsonderneming wat mense op groot skaal afdank, afdelings sluit en privatisering oorweeg.
Volgens die maatskappy se jongste beraming sal hy steeds R2,8 miljard se herkapitalisering vanaf die regering nodig hê om weer behoorlik op dreef te kom.
Volgens Du Toit is hy en die bestuurslui van Denel nou vol vertroue dat dié reddingsboei wel toegeken sal word, maar dat die maatskappy tot September sal moet uithou voordat dit uitbetaal sal word.
Onderhandeling vir oorbruggingsfinansiering van private banke om Denel se maandelikse salarisrekening van R150 miljoen in die tussentyd te dek, is nog aan die gang.
Volgens Du Toit is dit nie dat die onderhandelinge onsuksesvol was nie, maar net dat dit nog nie afgehandel is nie. Daar is dus steeds ’n kans dat werknemers wel hul salaris sal ontvang, of ten minste ’n deel daarvan, indien die finansiering verkry word.
Meer oor: Denel | Staatsinstellings | Maatskappye | Salarisse